Senator Robert Byrd kritizira vanjsku politiku Bijele kuće (2/8/03) - 2003-08-02
"Predsjednikova vanjska politika dovela do činjenice da je svjetska situacija danas opasnija"
Senator Robert Byrd, demokrat iz savezne države Zapadna Virginija, oštro je kritizirao vanjsku politiku Bijele kuće, izjavivši da je njezina provedba dovela do "opasnije situacije u svijetu, nego što je bila prije nekoliko godina." Optuživši vladu predsjednika Busha za "nekonzistentnost", senator Robert Byrd je naveo primjer Sjeverne Koreje i Iraka. "Od listopada, kada je Sjeverna Koreja objavila da je postigla znatan napredak u svom nuklearnom programu, predsjednik i njegovi savjetnici su opetovano umanjivali razmjere ove prijetnje, dok su preuveličavali prijetnju koja dolazi iz Iraka. Iako su dokazi o sjevernokorejskom nuklearnom programu prilično čvrsti" - rekao je senator Byrd - "još uvijek nije pronađen niti jedan jedini dokaz da je Saddam Hussein nastojao obnoviti proizvodnju nuklearnog oružja." "Vlada je preokupirana okupacijom Iraka, a čini se paraliziranom kada su u pitanju druge krizne točke, poput Irana i Liberije" - rekao je Robert Byrd, te dodao da su "Afganistan i rat protiv terorizma za našu vladu su postali drugo-razredni problemi." "U sljedećih nekoliko mjeseci, doći će vjerojatno do simultane interakcije nekoliko eksplozivnih i opasnih kriza. Odgovornost za tu 'oluju' snosit će isključivo Bijela kuća. Doktrina vojnih udara u svrhu prevencije uzrokovala je strah, zbrku i dodatnu nestabilnost na mnogim područjima" - rekao je demokratski senator. Dok je gospodin Byrd na Capitol Hillu kritizirao vladu, njezin je glasnogovornik, Scott McClelland tvrdio upravo suprotno: "svijet je, zbog intervencija u Iraku i Afganistanu postao sigurniji, a ne opasniji." "Slobodni i demokratski Irak dovest će do stabilnijeg i mirnijeg Srednjeg istoka. Zbog toga će sigurniji biti i svijet, i Amerika" - rekao je glasnogovornik Bijele kuće.